กรุงไทยออกเงินฝากพ่วงประกันดอกเบี้ย 6% ต่อปี
กรุงไทยออกเงินฝากพ่วงประกัน KTB 6+ ดอกเบี้ย 6% ต่อปี
7 ก.พ. 2555

กรุงไทยออกเงินฝากพ่วงประกัน KTB 6+ ดอกเบี้ย 6% ต่อปี 
นายชัยณรงค์ เอื้อสิทธิชัย ผู้อำนวยการฝ่ายอาวุโส ธนาคารกรุงไทย เปิดเผยว่า ธนาคารได้ออกผลิตภัณฑ์เงินฝาก KTB 6+ ซึ่งเป็นเงินฝากประจำ 3 เดือน ให้ดอกเบี้ยสูงถึง 6% ต่อปี  รับฝากขั้นต่ำ 50,000 บาท แต่ผู้ฝากจะต้องซื้อประกันชีวิตแบบสะสมทรัพย์กรุงไทย อีซี่ แคช ของบริษัทกรุงไทย-แอกซ่าประกันชีวิต ซึ่งจ่ายเบี้ยประกัน 6 ปี ได้รับความคุ้มครองนาน 10 ปี โดยยอดเงินฝากและเบี้ยประกันชีวิตที่จ่ายรายปีต้องเท่ากัน พร้อมรับสิทธิประโยชน์ทางภาษีสูงสุด 100,000 บาท 
“ธนาคารออกเงินฝากดังกล่าว เพื่อส่งเสริมให้ประชาชนเก็บออม คุ้มครองความมั่นคงของชีวิต และช่วยสร้างหลักประกันให้กับครอบครัว ซึ่งนอกจากลูกค้าจะได้รับดอกเบี้ยเงินฝากในอัตราที่สูงแล้ว ยังได้รับสิทธิ์ในการลดหย่อนภาษีจากเบี้ยประกันชีวิต ได้รับเงินคืนจากกรมธรรม์ทุกปีตลอด 10 ปี และการันตีผลประโยชน์ขั้นต่ำจากกรมธรรม์ ผู้สนใจสามารถฝากเงินได้ที่สาขาทั่วประเทศ ตั้งแต่วันนี้ถึง 15 เมษายน 2555  ”  นายชัยณรงค์ กล่าว